钦定古今图书集成/理学汇编/学行典/第270卷 > 严侣
## 钦定古今图书集成/理学汇编/学行典/第270卷 > 严侣

按《严州府志》：“严侣，字君友，桐庐人，子陵三十五世孙。
有奇气，读书不为觅举计，从学汉英贾公。贾之学，实
源流于晦庵。朱子贵官至钓台，必访侣，劝之仕，则曰：
‘汉云台诸将仕非不赫赫，今子孙无闻。吾远祖去今
一千三百馀年，而高风逸韵，与富山桐水相为流峙。
某不敏，愿为严陵贤子孙足矣’。居家教授生徒，从游”
者众。一日，与宋文山客谢翱雪夜登西台，祭酒恸哭，
以铁如意击石，复作《楚歌》，声振林木，人莫能测其意。
暮年建汐社为会，取“晚而有信”之义。翱卒，无子，与社
中友买地台南葬之，筑许剑亭。尝游钱塘，偕石塘胡
公、山村仇公，过孤山酹林处士岳鄂王墓，忽有动于
中，告二人曰：“某当时如此，亲必不安”，亟归。及门，遽有
终天之别，躄踊气绝者数四。治丧祭，一用朱子礼。庐
墓三年，不脱衰经，不见宾客，有白燕巢坟木。事母益虔。母卒，哀毁成疾，几不起。每至生旦，服墨缞，哀恸逾
他时。至顺辛未冬，疾革，呼其子渊曰：“吾年已逾六十，
不称夭，奉祖祠四十年，复土田教养无忝，吾死何怨？
平畴西田，吾已买诸官，死必葬是。”遂逝。门人黄廷玉
等私谥曰“高节先生。”复请于郡守，祀于祖祠西小室。
铁崖杨维桢志其墓。